A TANÁCS HATÁROZATA
(2009. április 27.)
a Spanyolországban fennálló túlzott hiányról
(2009/417/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 104. cikke (6) bekezdésére,
tekintettel a Bizottság ajánlására,
tekintettel a Spanyolország által tett észrevételekre,
mivel:
(1)
A Szerződés 104. cikke szerint a tagállamoknak kerülniük kell a túlzott költségvetési hiányt.
(2)
A Stabilitási és Növekedési Paktum az árstabilitás és az erős, fenntartható, munkahelyteremtéshez vezető növekedés eszközeként a rendezett államháztartás célkitűzésén alapul.
(3)
A Szerződés 104. cikke szerinti túlzott hiány esetén követendő eljárás, amelyet a túlzott hiány esetén követendő eljárás végrehajtásának felgyorsításáról és pontosításáról szóló, 1997. július 7-i 1467/97/EK tanácsi rendelet (1) (amely a Stabilitási és Növekedési Paktum része) részletez, előírja hogy a túlzott hiány fennállását határozatban kell megállapítani. A Szerződéshez csatolt, a túlzott hiány esetén követendő eljárásról szóló jegyzőkönyv további rendelkezéseket állapít meg a túlzott hiány esetén követendő eljárás végrehajtásához. A 3605/93/EK tanácsi rendelet (2) megállapítja az említett jegyzőkönyv rendelkezésének alkalmazására vonatkozó részletes szabályokat és meghatározásokat.
(4)
A Stabilitási és Növekedési Paktum 2005-ös reformja az eredményességének és közgazdasági megalapozottságának fokozását és az államháztartás hosszú távú fenntarthatóságának védelmét tűzte ki célul. Célja volt továbbá különösen annak biztosítása, hogy a túlzott hiány esetén követendő eljárás valamennyi szakaszában vegyék teljes mértékben figyelembe mindenekelőtt a gazdasági és költségvetési hátteret. A Stabilitási és Növekedési Paktum így támogatja azokat a kormányzati politikákat, amelyek a gazdasági helyzet figyelembevétele mellett a stabil költségvetés azonnali visszaállítását célozzák.
(5)
A Szerződés 104. cikkének (5) bekezdése értelmében a Bizottság véleményt terjeszt a Tanács elé, ha úgy ítéli meg, hogy valamely tagállamban túlzott hiány áll fenn vagy következhet be. A 104. cikk (3) bekezdése szerinti jelentését, valamint a Gazdasági és Pénzügyi Bizottság véleményét figyelembe véve, a Bizottság a 104. cikk (4) bekezdésével összhangban megállapította, hogy Spanyolországban túlzott hiány áll fenn. Ezért 2009. március 24-én a Bizottság Spanyolország vonatkozásában ennek megfelelő véleményt terjesztett a Tanács elé (3).
(6)
A Szerződés 104. cikkének (6) bekezdése szerint a Tanácsnak figyelembe kell vennie az érintett tagállam esetleges észrevételeit, mielőtt egy általános értékelés alapján határozna arról, hogy fennáll-e túlzott hiány. Spanyolország esetében ez az általános értékelés a következő megállapításokat eredményezi.
(7)
A stabilitási program 2009. januári aktualizált változata szerint Spanyolország államháztartási hiánya a becslések szerint 2008-ban elérte a GDP 3,4 %-át, meghaladva így a GDP 3 %-ában megállapított referenciaértéket. A hiány közel volt a GDP 3 %-ában meghatározott referenciaértékhez, de a Szerződés és a Stabilitási és Növekedési Paktum értelmében a referenciaérték túllépése nem tekinthető kivételesnek. Így különösen nem 2008-ban bekövetkezett rendkívüli esemény vagy súlyos gazdasági hanyatlás eredménye. A Bizottság szolgálatainak 2009. januári időközi előrejelzése szerint a reál-GDP növekedése Spanyolországban 2008-ban lényegesen, 1,2 %-ra lassult a 2007-es 3,7 %-kal szemben, de a kibocsátási rés pozitív maradt. Ezenkívül a referenciaérték túllépése nem tekinthető átmenetinek sem.
(8)
A Bizottság szolgálatainak 2009. januári időközi előrejelzése szerint 2009-ben az államháztartási hiány a GDP 6,2 %-ára nő, a GDP 0,5 %-a fölötti hiánynövelő egyszeri intézkedésekkel együtt. Ez az előrejelzés a GDP 2 %-kal történő csökkenését tartalmazó előrejelzésen, valamint a 2009-es költségvetési törvény és a spanyol hatóságok által 2008. november 27-én bejelentett költségvetési csomag körültekintő értékelésén alapult. Változatlan politikát feltételezve 2010-ben a hiány az előrejelzés szerint a GDP 5,7 %-át teszi majd ki, ezért nem teljesül a Szerződés hiányra vonatkozó kritériuma.
(9)
A bruttó államadósság jóval a GDP 60 %-ában meghatározott referenciaérték alatt marad, a 2009. januári stabilitási program 2008-ban a GDP 39,5 %-ára becsülte. A Bizottság szolgálatainak 2009. januári időközi előrejelzése szerint azonban a GDP-arányos államadósság várhatóan jelentősen emelkedik majd, és 2010-ben eléri az 53 %-ot.
(10)
Az 1467/97/EK rendelet 2. cikke (4) bekezdésének megfelelően az „érdemleges tényezők” csak akkor vehetők figyelembe a 104. cikk (6) bekezdése szerint túlzott hiány fennállását megállapító tanácsi határozatban, ha a kettős feltétel - vagyis hogy a hiány közel marad a referenciaértékhez és a referenciaérték túllépése átmeneti - teljes mértékben teljesül. Spanyolország esetében ez a kettős feltétel nem teljesül, ezért az említett határozathoz vezető lépések során érdemleges tényezők figyelembevételére nem kerül sor,
ELFOGADTA EZT A HATÁROZATOT:
1. cikk
Az általános értékelésből következik, hogy Spanyolországban túlzott hiány áll fenn.
2. cikk
Ennek a határozatnak a Spanyol Királyság a címzettje.
Kelt Luxembourgban, 2009. április 27-én.